Document ID: /roh_data/filtered/fineweb-2-filterrobots_roh.jsonl.gz/12863

Il premi SRG.R 2018 giaja al chor d’affons Sumvitg en renconuschientscha da ses engaschi per la cultura da chant, scriva la SRG.R.
Il fenomen dal cor d'uffants en la vischnanca pitschna
Persvadì haja la suprastanza da la SRG.R tant il grond engaschament da passa 50 buobas e buobs sco er dals responsabels dal chor. Che tants giuvenils, e quai en ina vischnanca pitschna, sa decidian da chantar en in chor possian ins quasi numnar in fenomen che saja grev d’explitgar.
Quai, argumentescha la SRG.R, zunt en in temp nua ch'i dat tantas autras offertas «pudess ins pensar ch’il chantar en in chor na stat betg exnum sisum la glista dals hobis preferids».
«In siemi» è daventà in hit
L'engaschi dals commembers dal chor d’affons Sumvitg e lur dirigenta Flavia Walder-Hublard portia fritg: Quai sa mussia en il fatg che lur chanzun «In siemi» – da Gion Balzer Casanova cun in text da Silvana Candreia – è daventada l’onn 2011 in veritabel hit al Radio Rumantsch, terminescha la communicaziun.
Il premi è dotà cun 8'000 francs. El vegn surdà uffizialmain en il rom da la radunanza generala da la SRG.R ils 26 da matg 2018 a Landquart.
RR novitads 12:00